Motorfietsryer geskiet, beroofParamedici op die toneel. Foto: @EMER_G_MED / Twitter ŉ Motorfietsryer is Donderdagaand in Johannesburg geskiet en beroof terwyl hy vermoedelik by ŉ verkeerslig stilgehou het. Lt. Kay Makhubele, polisiewoordvoerder, het Vrydag aan Maroela Media gesê die voorval het omstreeks 19:00 in Witkoppenweg in Douglasdale plaasgevind. “Na wat verneem word, het die man op sy motorfiets by ŉ verkeerslig stilgehou toe ŉ swart motor langs hom gestop het,” het Makhubele gesê. “Twee mans het uitgespring, op die motorfietsryer geskiet en hom in die been gewond. Hulle het sy rugsak gegryp en in die motor van die toneel gevlug.” Die motorfietsryer is na ŉ nabygeleë hospitaal geneem en is glo in ŉ stabiele toestand. Makhubele het gesê die maak en registrasienommer van die verdagtes se motor is nie bekend nie. Die Douglasdale-polisie ondersoek ŉ saak van poging tot moord en gewapende roof. Niemand is nog in verband met die voorval in hegtenis geneem nie. Makhubele het ŉ beroep op ooggetuies, of enigiemand met meer inligting oor die voorval, gedoen om die polisie by 0860 010 111 te bel.